Diari Oficial de la Generalitat Valenciana


Sumari del DOGV 4164, del 09-01-2002 (2002/3)

RESOLUCIÓ de 27 de desembre de 2001. de la Direcció General de Justícia, de la Conselleria de Justícia i Administracions Públiques, per la qual es convoca concurs de trasllat de llocs de treball de metges forenses, als instituts de Medicina Legal de València, Castelló i Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4164

Data del DOGV
:   09-01-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/3


Data del document
:   27-12-2001

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * concurs administratiu
    * medicina forense
    * metge

RESOLUCIÓ de 27 de desembre de 2001. de la Direcció General de Justícia, de la Conselleria de Justícia i Administracions Públiques, per la qual es convoca concurs de trasllat de llocs de treball de metges forenses, als instituts de Medicina Legal de València, Castelló i Alacant. [2002/M3]
  
De conformitat amb el que estableix a l'article 20 del Reial Decret 296/1996, de 23 de febrer, pel qual s'aprova el Reglament Orgànic del Cos de Metges Forenses, s'anuncia a concurs de trasllat la provisió ?entre tots els funcionaris del cos de metges forenses- els llocs de treball vacants dels instituts de Medicina Legal de València, Castelló i Alacant que en l'annex es relacionen, d'acord amb les bases següents:
  
Primera. Objecte de la convocatòria
  
La present convocatòria té per objecte la provisió per concurs dels llocs de treball vacants de metges forenses, inclosos en les relacions de llocs de treball dels instituts de Medicina Legal de València, Castelló i Alacant.
  
En tot allò no previst concretament en la present convocatòria, s'aplicarà el que disposa el reial Decret 296/1996, de 23 de febrer, i amb caràcter supletori el que disposa la legislació general sobre la funció pública.
  
Segona. Requisits i condicions de participació
  
1. Per a ser admesos en el present concurs els aspirants hauran de ser funcionaris de carrera i pertànyer al cos de metges forenses, regulat en el Reial Decret 296/1996, de 23 de febrer.
  
Els funcionaris destinats definitivament en forensies radicades en tot el territori nacional o en llocs de treball d'instituts de Medicina Legal, només podran participar si en la data d'acabament del termini de presentació d'instàncies hagueren transcorregut dos anys des de la presa de possessió en l'actual destinació, o un any, els funcionaris de nou ingrés en la primera destinació, llevat dels metges forenses que concursen a llocs de treball dins de l'Institut de Medicina Legal en què estiguen destinats.
  
2. Els funcionaris que es troben en les situacions d'excedència voluntària establides en els articles 61 i 62 del Reial Decret 296/1996 (excedències per interés particular i per agrupació familiar), només podran participar en el concurs si en la data d'acabament del termini de presentació de sol·licituds han transcorregut més de dos anys des que van ser declarats en tal situació.
  
Els excedents voluntaris, per interés particular, acompanyaran a la sol·licitud la declaració de no haver sigut separats de qualsevol de les administracions públiques.
  
3. Els funcionaris en situació d'excedència per a l'atenció de fills, a l'empara del que disposa l'article 59, del Reial Decret 296/1996, només podran concursar si han transcorregut més de dos anys des de la presa de possessió de l'última destinació definitiva.
  
4. Els suspensos ferms no podran participar mentre dura la suspensió.
  
5. Els sancionats amb trasllat forçós no podran concursar en el termini d'un a tres anys, segons s'haja determinat en la resolució corresponent.
  
6. Podran participar els funcionaris que es troben en situació de serveis especials i els funcionaris d'altres cossos, o d'altres administracions, que es troben en excedència per tal causa en el Cos de Metges Forenses.
  
Tercera. Llocs que es poden sol·licitar
  
1. Els participants podran sol·licitar els llocs de treball relacionats en l'annex I, sempre que es complisquen els requisits establits en la base segona per a poder participar en el present concurs, en el moment d'acabament del termini de presentació de sol·licituds.
  
2. La sol·licitud dels llocs es farà en una única instància, ajustada al model que es publica com a annex II, en què s'indicarà el centre de treball, número i denominació d'aquest, segons consta en la relació de llocs que figuren en l'annex I.
  
Quarta. Presentació de sol·licituds i documentació
  
1. Les sol·licituds, firmades i ajustades al model publicat, hauran de presentar-se en el termini de 10 dies naturals següents al de la publicació de la present convocatòria en el Boletín Oficial del Estado i en el Diari Oficial de la Generalitat Valenciana, dirigides al director general de Justícia, als registres generals de la Direcció General de Justícia situats al carrer de l'Historiador Chabàs, número 2, de València; avinguda de Maisonnave, número 9-5, d'Alacant, i a la plaça del Jutge Borrull, s/n de Castelló de la Plana.
  
2. En el cas que la simultaneïtat de la publicació en Boletín Oficial del Estado i en el Diari Oficial de la Generalitat Valenciana no siga possible, els terminis es computaran a partir de l'endemà de la seua publicació en el Boletín Oficial del Estado.
  
3. Les sol·licituds podran trametre's també en la forma prevista en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les que es presenten a les oficines de correus s'enviaran en qualsevol de les dues modalitats següents:
  
a) Per correu ordinari, en aquest cas haurà de tindre entrada en els registres generals, abans de la data d'acabament del termini de presentació d'instàncies.
  
b) Per correu certificat, en aquest supòsit es presentaran a les oficines de correus en sobre obert per a ser datades i segellades pel funcionari de correus abans de ser remeses. Els participants en el concurs hauran d'enviar la instància que continga el segell de l'oficina de correus, sense que puga admetre's, passat el termini de presentació d'instàncies, aquella que no complisca l'esmentat requisit, encara que posteriorment es poguera acreditar tal extrem.
  
4. La sol·licitud formulada serà vinculant per al peticionari una vegada transcorregut el període de presentació d'instàncies.
  
5. Els aspirants hauran d'adjuntar a la sol·licitud els següents documents:
  
a) Fotocòpia compulsada del nomenament de personal funcionari per a l'acompliment de la plaça en propietat.
  
b) Fotocòpia compulsada de la diligència de presa de possessió de l'última plaça exercida en propietat.
  
c) El concursant en situació d'excedència aportarà fotocòpia compulsada de la resolució per la qual se li va concedir l'excedència.
  
d) Certificat original actualitzat dels serveis prestats amb expressió del cos, vincle jurídic i desglossament dels períodes des de la data d'inici (dia, mes, any) fins a la data final (dia, mes, any), emesa pels òrgans competents.
  
e) Còpia compulsada dels documents acreditatius dels mèrits al·legats.
  
6. Els sol·licitants que ocupen llocs de treball com a titulars als instituts de Medicina Legal de València, Castelló i Alacant, no cal que aporten els documents referits en els punts a, b, c i d.
  
7. La sol·licitud per a prendre part en aquest concurs serà única per a cada funcionari participant, encara que se sol·liciten llocs de treball als instituts de Medicina Legal de distintes comunitats autònomes i que per tant, figuren en les convocatòries que simultàniament a aquesta siguen realitzades per altres governs autònoms i es publiquen en el Boletín Oficial del Estado i en els butlletins oficials de les comunitats autònomes respectives.
  
Cinquena. Peticions condicionades
  
En el supòsit d'estar interessats dos funcionaris en les vacants que s'anuncien, podran condicionar la seua petició al fet que aquests dos obtinguen destinació en aquest concurs, entenent-se en cas contrari anul·lada la petició efectuada pels dos. Els funcionaris que s'acullen a aquesta petició condicionada, hauran de concretar-ho en la seua instància i acompanyar fotocòpia de la petició de l'altre funcionari.
  
Sisena. Fases i baremació del concurs
  
1. Els mèrits al·legats i acreditats seran valorats, amb referència a la data de tancament del termini de presentació d'instàncies, per la comissió de valoració establida en la base setena, la qual durant el procés de valoració podrà demanar dels interessats els aclariments o, si és procedent, la documentació addicional que s'estimen necessaris per a la comprovació dels mèrits al·legats.
  
2. La comissió avaluarà els mèrits de conformitat amb el següent barem:
  
A. Treball desenvolupat, amb un màxim de 10 punts.
  
a) Per haver treballat en llocs de semblants funcions al del lloc convocat: 3 punts per any.
  
b) Per haver exercit llocs de treball les funcions dels quals tinguen similitud amb altres àrees de la medicina legal distintes a les del lloc convocat: 1 punt per any.
  
c) Per a l'exercici de llocs de treball les funcions del qual estiguen relacionades amb altres branques de la medicina: 0,5 punts per any.
  
d) En cap cas podrà valorar-se pels subapartats anteriors l'exercici simultani de distints llocs o funcions durant un mateix període de temps.
  
B. Formació i perfeccionament, amb un màxim de 10 punts.
  
a) Formació acadèmica:
  
- Grau de llicenciatura: 1 punt.
  
- Doctorat: 2 punts.
  
- Especialitat en Medicina Legal i Forense, Traumatologia, Psiquiatria o Anatomia Patològica: 2 punts.
  
b) Activitats docents, impartició de cursos directament relacionats amb les funcions del lloc de treball, organitzats per la Universitat o òrgans oficials de formació de l'administració de l'Estat o de les comunitats autònomes: 0,1 punt per cada 10 hores impartides.
  
c) Assistència a cursos específics de formació directament relacionats amb les funcions pròpies del lloc de treball organitzats per la universitat o òrgans oficials de formació de l'administració de l'estat o de les comunitats autònomes: 0,05 punts per cada 10 hores.
  
d) Ponències, comunicacions i publicacions directament relacionades amb la medicina legal:
  
- Per cada ponència nacional: 0,25 punts.
  
- Per cada ponència internacional: 0,35 punts.
  
- Per cada comunicació nacional: 0,10 punts.
  
- Per cada comunicació internacional: 0,20 punts.
  
- Per cada publicació internacional (primer autor): 1 punt.
  
- Per cada publicació internacional (altres autors): 0,50 punts.
  
- Per cada publicació nacional (primer autor): 0,50 punts.
  
- Per cada publicació nacional (altres autors): 0,25 punts.
  
e) Altres mèrits: es valoraran per la comissió de valoració altres titulacions, especialitats, participació en activitats relacionades amb la docència o formació en Medicina Legal (coordinació, moderador, tutories, tribunals, direccions de cursos, etc.) o qualsevol altra circumstància, amb un màxim d'1 punt.
  
f) Només es valoraran els certificats en què s'especifique el nombre d'hores i/o crèdits.
  
C. Antiguitat, amb un màxim de 10 punts, a raó d'1 punt per any complet de servei computant-se a aquests efectes els reconeguts que s'hagueren prestat amb anterioritat a l'adquisició de la condició de funcionari. Els períodes inferiors a l'any es computaran proporcionalment a raó de 0,0027777 per dia, i s'establiran els mesos com de 30 dies.
  
D. Coneixement oral i escrit de valencià, amb un màxim de 6 punts.
  
Per a la provisió dels llocs de treball ubicats en el territori de la Comunitat Valenciana, el coneixement del valencià serà valorat de la següent forma, en els termes de la disposició addicional 2a del Reial Decret 296/1996, de 23 de febrer:
  
1. Certificat de grau elemental, oral i escrit: 2 punts.
  
2. Certificat de grau mitjà, oral i escrit: 4 punts.
  
3. Certificat de grau superior, oral i escrit: 6 punts.
  
Per a valorar aquests coneixements s'haurà d'aportar certificat expedit per la Junta Qualificadora de Coneixements de Valencià, o títol homologat segons l'Ordre de 16 d'agost de 1994, de la Conselleria d'Educació i Ciència, modificada per l'Ordre de 22 de desembre de 1995 de la Conselleria de Cultura, Educació i Ciència, sobre certificats de coneixement de valencià.
  
3. El present concurs constarà d'una única fase en què es valoraran els mèrits enumerats en els apartats A, B, C i D del corresponent barem.
  
Setena. Comissió de valoració
  
L'avaluació dels mèrits correspondrà a una comissió de valoració que serà nomenada pel Ministeri de Justícia i integrada per:
  
- Dos funcionaris de l'administració general de l'estat destinats en el Ministeri de Justícia i pertanyents al grup A, dels quals un exercirà les funcions de president i un altre les de secretari de la comissió.
  
- Un funcionari del grup A proposat conjuntament per les comunitats autònomes quan les places a cobrir afecten el seu àmbit.
  
- Quatre metges forenses o quatre facultatius de l'Institut Nacional de Toxicologia, dels quals dos seran designats pel Ministeri de Justícia i dos per les organitzacions sindicals més representatives.
  
La comissió de valoració suplent tindrà la mateixa composició que la comissió de valoració titular i els seus membres actuaran en absència del seu corresponent en la comissió de valoració titular.
  
La comissió de valoració podrà sol·licitar del Ministeri de Justícia o de l'òrgan competent de la comunitat autònoma la designació d'experts que, en qualitat d'assessors, actuen amb veu però sense vot.
  
Vuitena. Adjudicació de llocs
  
1. La comissió de valoració, proposarà per a cada lloc de treball oferit en el present concurs al candidat que haja obtingut la major puntuació, sempre que arribe a un mínim de 5 punts. En cas d'empat en la puntuació s'acudirà per a dirimir-ho a l'escalafó.
  
2. La comissió de valoració, redactarà la proposta de candidats, i l'elevarà amb caràcter vinculant i amb expressió de les puntuacions obtingudes en cada fase, al director general de Justícia, qui dictarà resolució provisional d'assignació de destinacions, que contindrà, a més, si és procedent, la relació d'exclosos i causes d'exclusió.
  
Dites resolució i relacions seran exposades en els taulers d'anuncis de la seu de la Direcció de Justícia a València, Castelló i Alacant, i a la Direcció General de Relacions amb l'administració de Justícia del Ministeri de Justícia a Madrid.
  
Contra aquesta resolució els interessats podran formular reclamació davant del director general de Justícia, en el termini de 10 dies hàbils comptadors a partir del dia de la seua publicació.
  
La comissió de valoració, resoldrà les al·legacions i justificacions que es presenten en relació amb l'aplicació del barem de mèrits i redactarà proposta de resolució definitiva i l'elevarà al director general de Justícia qui dictarà la resolució corresponent.
  
Novena. Caràcter dels destinacions adjudicats
  
1. Els trasllats que es deriven de la resolució del present concurs tindran la consideració de voluntaris als efectes previstos en el Reial Decret 236/1988, de 4 de març, sobre indemnitzacions per raó del servei.
  
2. Les destinacions adjudicades seran irrenunciables.
  
Deu. Resolució del concurs i termini possessori
  
1. El present concurs serà resolt pel director general de Justícia en el termini de tres mesos, comptadors des de l'endemà a l'acabament del termini de presentació de sol·licituds.
  
2. El director general de Justícia nomenarà en cada lloc de treball els metges forenses proposats per la comissió de valoració.
  
3. La resolució de nomenament de metges forenses en els llocs de treball dels instituts de Medicina Legal de València, Castelló i Alacant que s'ofereixen en el present concurs, serà publicada en el Diari Oficial de la Generalitat Valenciana i en el Boletín Oficial del Estado.
  
4. La resolució expressarà el lloc d'origen dels interessats als quals s'adjudique destinació i la seua localitat, així com la seua situació administrativa, si aquesta és distinta a la d'actiu, i el lloc adjudicat a cada funcionari.
  
5. El termini per a prendre possessió de la nova destinació obtingut serà de 10 dies d'acord amb el que establix l'article 28 del Reglament Orgànic, aprovat pel Reial Decret 296/1996, de 23 de febrer, però quan no implique canvi de residència haurà d'efectuar-se en els tres dies hàbils següents al cessament.
  
6. El termini per a la presa de possessió començarà a comptar-se a partir de l'endemà al cessament, que haurà d'efectuar-se dins dels tres dies hàbils següents a la publicació de la resolució en el Boletín Oficial del Estado.
  
7. Si la resolució comporta reingrés al servei actiu, el termini de presa de possessió haurà de computar-se des de dita publicació.
  
8. El còmput dels terminis possessoris s'iniciarà quan finalitzen les llicències que gaudixen els funcionaris, llevat que per circumstàncies excepcionals, degudament motivades, se suspenga o revoque el seu gaudi.
  
Onze. Recursos
  
Contra la present resolució, que posa fi a la via administrativa, podrà interposar-se recurs contenciós administratiu davant dels jutjats contenciosos administratius de València en un termini de dos mesos comptadors des de l'endemà al de la seua publicació, conforme el que disposen els articles 8, 14. 2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la interposició de recurs potestatiu de reposició, davant de la Direcció General de Justícia, en el termini d'un mes comptador a partir de l'endemà a la seua publicació, conforme el que disposen els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.